CELEX: 32006D0375
Language: el
Date: 2006-05-23 00:00:00
Title: 2006/375/ΕΚ: Απόφαση της Επιτροπής, της  23ης Μαΐου 2006 , Παρέκκλιση από ορισμένες διατάξεις της οδηγίας 2003/54/ΕΚ για το αρχιπέλαγος Μαδέρα  [κοινοποιηθείσα υπό τον αριθμό Ε(2006) 2008]

30.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 142/35
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 23ης Μαΐου 2006
   Παρέκκλιση από ορισμένες διατάξεις της οδηγίας 2003/54/ΕΚ για το αρχιπέλαγος Μαδέρα
   [κοινοποιηθείσα υπό τον αριθμό Ε(2006) 2008]
   (Το κείμενο στην πορτογαλική γλώσσα είναι το μόνο αυθεντικό)
   (2006/375/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2003/54/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά ηλεκτρικής ενέργειας και την κατάργηση της οδηγίας 96/92/ΕΚ (1), και ιδίως το άρθρο 26 παράγραφος 1,
   Εκτιμώντας τα ακόλουθα:
   
               (1)
            
            
               Το άρθρο 26 παράγραφος 1 της οδηγίας 2003/54/ΕΚ προβλέπει ότι «κράτη μέλη τα οποία, μετά την έναρξη ισχύος της παρούσας οδηγίας, μπορούν να αποδείξουν την ύπαρξη ουσιαστικών προβλημάτων στη λειτουργία των μικρών απομονωμένων δικτύων τους, μπορούν να υποβάλουν αίτηση να τους χορηγηθούν από την Επιτροπή παρεκκλίσεις από τις σχετικές διατάξεις των κεφαλαίων IV, V, VI και VII, καθώς και του κεφαλαίου III, στην περίπτωση των απομονωμένων μικροδικτύων όσον αφορά την ανακαίνιση, την αναβάθμιση και την επέκταση του υπάρχοντος δυναμικού».
            
         
               (2)
            
            
               Δυνάμει του άρθρου 26 παράγραφος 1 της οδηγίας 2003/54/ΕΚ, στις 18 Αυγούστου 2005 η Πορτογαλία υπέβαλε στην Επιτροπή αίτηση χορήγησης παρέκκλισης από τις διατάξεις των κεφαλαίων III, IV, V, VI και VII για το αρχιπέλαγος Μαδέρα και για αόριστο χρόνο.
            
         
               (3)
            
            
               Κατά την έννοια του άρθρου 2 σημείο 27 της οδηγίας 2003/54/ΕΚ, το αρχιπέλαγος Μαδέρα μπορεί να χαρακτηριστεί “απομονωμένο μικροδίκτυο”.
            
         
               (4)
            
            
               Σύμφωνα με το άρθρο 299 παράγραφος 2 της Συνθήκης, για το αρχιπέλαγος Μαδέρα ισχύουν όλα τα ιδιαίτερα χαρακτηριστικά: «μεγάλη απόσταση, νησιωτικός χαρακτήρας, μικρή έκταση, δύσκολη μορφολογία και κλίμα».
            
         
               (5)
            
            
               Τα έγγραφα που συνοδεύουν την αίτηση της Πορτογαλίας περιέχουν αρκετά στοιχεία που αποδεικνύουν ότι ο στόχος της ανταγωνιστικής αγοράς ηλεκτρικής ενέργειας είναι αδύνατος ή ακατόρθωτος δεδομένης της πολύ περιορισμένης παραγωγής αλλά και εξαιτίας του γεγονότος ότι τα νησιά του εν λόγω αρχιπελάγους είναι και μεταξύ τους απομακρυσμένα. Σε ένα τόσο μικρό δίκτυο, δεν είναι πάντοτε δυνατόν να υπάρχει σε κάθε νησί παραπάνω από μία ηλεκτροπαραγωγική μονάδα, επομένως είναι σχεδόν αδύνατο να υπάρξει ανταγωνισμός. Το μέγεθος της αγοράς δύσκολα παρέχει κίνητρα για αιτήσεις αδειοδότησης ή για προσφορές από ενδιαφερόμενους ανταγωνιστικούς παραγωγούς, οπότε το ενδιαφέρον εστιάζεται στην ασφάλεια και ποιότητα του εφοδιασμού. Καθώς δεν υπάρχει δίκτυο μεταφοράς υψηλής τάσης, και ελλείψει ανταγωνιστικού περιβάλλοντος στην παραγωγή, οι απαιτήσεις της οδηγίας που αναφέρονται στον διαχωρισμό των δικτύων διανομής δεν έχουν πλέον νόημα. Το ίδιο σκεπτικό ισχύει και για την πρόσβαση τρίτων στο δίκτυο.
            
         
               (6)
            
            
               Αφού εξέτασε το αιτιολογικό της πορτογαλικής αίτησης, η Επιτροπή εκφράζει ικανοποίηση για το γεγονός ότι η παρέκκλιση και οι όροι εφαρμογής της δεν θίγουν την επίτευξη των στόχων της οδηγίας.
            
         
               (7)
            
            
               Θα χρειαστεί ωστόσο να συνεκτιμηθούν, μεσοπρόθεσμα και μακροπρόθεσμα, τεχνολογικές εξελίξεις που ενδέχεται να επιφέρουν ουσιώδεις αλλαγές.
            
         
               (8)
            
            
               Όπως προβλέπεται στο άρθρο 26 παράγραφος 1 της οδηγίας 2003/54/ΕΚ, η Επιτροπή ενημέρωσε όλα τα κράτη μέλη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Χορηγείται στην Πορτογαλική Δημοκρατία παρέκκλιση από τις σχετικές διατάξεις των κεφαλαίων IV, V, VI, VII, καθώς και του κεφαλαίου III, για τις ανάγκες ανακαίνισης, αναβάθμισης και επέκτασης της υπάρχουσας δυναμικότητας στο αρχιπέλαγος Μαδέρα.
   Άρθρο 2
   Οι πορτογαλικές αρχές παρακολουθούν την εξέλιξη του τομέα παραγωγής ηλεκτρικής ενέργειας στο αρχιπέλαγος Μαδέρα και αναφέρουν στην Επιτροπή κάθε ουσιώδη μεταβολή εξαιτίας της οποίας θα μπορούσε να απαιτηθεί επανεξέταση της χορηγηθείσας παρέκκλισης. Υποβάλλεται γενική έκθεση κάθε τέσσερα χρόνια, αρχής γενομένης το αργότερο στις 31 Δεκεμβρίου 2010.
   Άρθρο 3
   Η υπόψη παρέκκλιση χορηγείται για αόριστο χρόνο. Η παρέκκλιση επανεξετάζεται από την Επιτροπή εάν και εφόσον σημειωθούν ουσιώδεις μεταβολές στον τομέα παραγωγής ηλεκτρικής ενέργειας στο αρχιπέλαγος Μαδέρα.
   Άρθρο 4
   H παρούσα απόφαση απευθύνεται στην Πορτογαλική Δημοκρατία.
   
      Βρυξέλλες, 23 Μαΐου 2006.
      
         
            Για την Επιτροπή
         
         Andris PIEBALGS
         
         
            Μέλος της Επιτροπής
         
      
   
   
      (1)  ΕΕ L 176 της 15.7.2003, σ. 37.